PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/033	Bratislava: 23. 5. 2007

	Protimonopolný úrad Slovenskej republiky, odbor koncentrácií v správnom konaní číslo 0032/OK/2007 začatom dňa 27. 4. 2007 na základe oznámenia koncentrácie podnikateľom AVE SK odpadové hospodárstvo s.r.o. so sídlom Hviezdoslavovo nám. 25, 811 02 Bratislava, IČO: 36 357 065, zastúpeným Mgr. Monikou Weltzlerovou, advokátkou Advokátskej kancelárie Saxinger, Chalupský & Partner v.o.s. so sídlom B. Smetany 2, 301 00 Plzeň, Česká republika, vo veci koncentrácie podnikateľov AVE SK odpadové hospodárstvo s.r.o. so sídlom Hviezdoslavovo nám. 25, 811 02 Bratislava, IČO: 36 357 065 a V.O.D.S., a. s. so sídlom Podnikateľská 2, 040 17 Košice - Barca, IČO: 36 200 301 

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní priamej výlučnej kontroly podnikateľa AVE SK odpadové hospodárstvo s.r.o. so sídlom Hviezdoslavovo nám. 25, 811 02 Bratislava, IČO: 36 357 065 nad podnikom podnikateľa V.O.D.S., a. s. so sídlom Podnikateľská 2, 040 17 Košice - Barca, IČO: 36 200 301, ktorá vznikla na základe Rámcovej zmluvy o kúpe časti akcií spoločnosti V.O.D.S., a. s. a o založení spoločnosti AVE – V.O.D.S. odpadové hospodárstvo, uzatvorenej medzi AVE SK odpadové hospodárstvo s.r.o. so sídlom Hviezdoslavovo nám. 25, 811 02 Bratislava, IČO: 36 357 065, ako Kupujúcim na jednej strane a pánom Mgr. Igorom Sidorom a pánom JUDr. Vladimírom Švigárom, ako Predávajúcimi na strane druhej, dňa 30. 3. 2007  z a s t a v u j e ,  pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 27. 4. 2007 doručené listom zaevidovaným pod číslom 1697/2007 oznámenie koncentrácie, v ktorom podnikateľ AVE SK odpadové hospodárstvo s.r.o. so sídlom Hviezdoslavovo nám. 25, 811 02 Bratislava, IČO: 36 357 065 (ďalej len „AVE SK odpadové hospodárstvo s.r.o.“), zastúpený Mgr. Monikou Weltzlerovou, advokátkou Advokátskej kancelárie Saxinger, Chalupský & Partner v.o.s. so sídlom B. Smetany 2, 301 00 Plzeň, Česká republika oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa AVE SK odpadové hospodárstvo s.r.o. nad podnikom podnikateľa V.O.D.S., a. s. so sídlom Podnikateľská 2, 040 17 Košice - Barca, IČO: 36 200 301 (ďalej len „V.O.D.S., a. s.“), ktorá vznikla na základe Rámcovej zmluvy o kúpe časti akcií spoločnosti V.O.D.S., a. s. a o založení spoločnosti AVE – V.O.D.S. odpadové hospodárstvo, uzatvorenej medzi AVE SK odpadové hospodárstvo s.r.o, ako Kupujúcim na jednej strane a pánom Mgr. Igorom Sidorom a pánom JUDr. Vladimírom Švigárom, ako Predávajúcimi na strane druhej, dňa 30. 3. 2007 (ďalej len „Zmluva“).

	Na základe predmetného oznámenia začalo dňa 27. 4. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov AVE SK odpadové hospodárstvo s.r.o. a V.O.D.S., a. s., o čom úrad listom č. 1734/PMÚ SR/2007 zo dňa 2. 5. 2007 prostredníctvom právnej zástupkyne informoval jej oznamovateľa. 

Nakoľko úrad po preštudovaní doručeného oznámenia zistil, že oznámenie neobsahuje všetky podklady podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) vyššie uvedeným listom zo dňa 2. 5. 2007 oznamovateľa koncentrácie vyzval na jeho doplnenie. Súčasne týmto listom oznamovateľa upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Doplnenie oznámenia koncentrácie bolo úradu doručené listom zaevidovaným dňa 14. 5.2007 pod číslom 1841/2007, čím sa oznámenie koncentrácie stalo úplným a dňa 15. 5. 2007 začala podľa § 11 zákona plynúť lehota 60 pracovných dní na vydanie rozhodnutia o  koncentrácii. Táto skutočnosť bola účastníkovi správneho konania oznámená listom číslo 1871/PMÚ SR/2007 zo dňa 16. 5. 2007.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

1.1	Spoločnosť AVE SK odpadové hospodárstvo s.r.o.

bola založená spoločenskou zmluvou dňa 27. 3. 2006 v zmysle príslušných ustanovení zákona č. 513/1991 Zb. Obchodný zákonník a do Obchodného registra Okresného súdu Bratislava I, Oddiel: Sro, Vložka číslo: 40469/B bola zapísaná dňa 3. 5. 2006. Spoločnosť AVE SK odpadové hospodárstvo s.r.o. je priamo kontrolovaná spoločnosťou AVE Energie AG Oberösterreich Umwelt GmbH so sídlom Böhmerwaldstraße3, 4021 Linz, Rakúsko. Spoločnosť AVE SK odpadové hospodárstvo s.r.o. nekontroluje priamo ani nepriamo žiadnych podnikateľov a nevlastní ani žiadne majetkové účasti na iných podnikateľoch.

Predmetom činnosti spoločnosti AVE SK odpadové hospodárstvo s.r.o. podľa výpisu z obchodného registra je:
- kúpa tovaru za účelom jeho predaja inému prevádzkovateľovi (veľkoobchod),
- kúpa tovaru za účelom jeho predaja konečnému spotrebiteľovi (maloobchod),
-	 sprostredkovateľská činnosť v rozsahu voľnej živnosti,
-	 marketing,
-	 podnikateľské poradenstvo v rozsahu voľnej živnosti,
-	 prenájom nehnuteľností s poskytovaním doplnkových služieb – obstarávateľská činnosť a
-	 prenájom hnuteľných vecí v rozsahu voľnej živnosti.

	Vychádzajúc z uvedeného úrad dospel k záveru, že spoločnosť AVE SK odpadové hospodárstvo s.r.o.  je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje.

1.2	Spoločnosť V.O.D.S., a. s. 

bola založená rozhodnutím zakladateľov vo forme notárskej zápisnice N 144/2000, Nz 140/2000 zo dňa 30. 6. 2000 podľa zákona č. 513/1991 Zb. Obchodný zákonník. Do Obchodného registra Okresného súdu Košice I, Oddiel: Sa, Vložka číslo: 1141/V bola spoločnosť zapísaná dňa 21. 8. 2000. Akcionármi spoločnosti V.O.D.S., a. s. sú Mgr. Igor Sidor (51%-ný podiel na základnom imaní spoločnosti) a JUDr. Vladimír Švigár (49%-ný podiel na základnom imaní spoločnosti). Spoločnosť V.O.D.S., a. s. nekontrolujú priamo ani nepriamo žiadnych podnikateľov. 

Spoločnosť V.O.D.S., a. s. podniká v oblasti nakladania s odpadom, a hlavným predmetom podnikania spoločnosti je:
- zber, preprava, skladovanie a zhodnocovanie opotrebovaných pneumatík a na to nadväzujúci predaj gumenej drte (gumeného granulátu) a výrobkov z gumeného granulátu,
-  zber, preprava, skladovanie a predaj kovového odpadu,
-  zber, preprava, skladovanie a spracovanie odpadu z elektrických zariadení a elektrotechnických zariadení,
-  nakladanie s nebezpečným odpadom a 
-  sanácie a rekultivácie starých banských diel.

Na základe vyššie uvedeného úrad dospel k záveru, že spoločnosť V.O.D.S., a. s.  je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje.

2. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, dňa 30. 3. 2007 bola uzatvorená Zmluva, na základe ktorej po nadobudnutí časti akcií spoločnosti V.O.D.S., a. s. spoločnosťou AVE SK odpadové hospodárstvo s.r.o., bude mať táto 55,11 % podiel na základnom imaní spoločnosti V.O.D.S., a. s.
Vychádzajúc z uvedeného ako aj ďalších podkladov a informácií priložených k oznámeniu koncentrácie a doplňujúcich podkladov doručených úradu listom oznamovateľa č. 1934/2007 zaevidovaného dňa 21. 5. 007, úrad dospel k záveru, že na základe Zmluvy podnikateľ AVE SK odpadové hospodárstvo s.r.o. bude po dohodnutej zmene stanov spoločnosti V.O.D.S., a. s. (príloha k Zmluve), vykonávať priamu výlučnú kontrolu nad podnikom podnikateľa V.O.D.S., a. s., a teda v danom prípade ide o koncentráciu podľa § 9 ods. 1 písm. b) v spojení s § 9 ods. 4 písm. b) zákona.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ AVE SK odpadové hospodárstvo s.r.o.
Účastníkmi posudzovanej koncentrácie sú podnikatelia AVE SK odpadové hospodárstvo s.r.o., ako podnikateľ, ktorý získa kontrolu nad podnikom podnikateľa V.O.D.S., a. s., ako aj podnikateľ V.O.D.S., a. s., nad ktorým je kontrola získavaná.

4. Koncentrácia podliehajúca kontrole úradu

V ďalšom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil nasledujúce skutočnosti.
	Výška spoločného celosvetového celkového obratu účastníkov koncentrácie ako aj výška celosvetového celkového obratu podnikateľa AVE SK odpadové hospodárstvo s.r.o. za uzavreté účtovné obdobie predchádzajúce vzniku koncentrácie. síce viacnásobne prevyšuje zákonom stanovenú hranicu 1 200 000 000 Sk, avšak celkový obrat dosiahnutý v Slovenskej republike ani jedeného z nich v sledovanom období (t. j. v roku 2006)nedosiahol zákonom stanovenú hranicu 360 000 000 Sk.

	Z uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a rovnako ani podľa § 10 ods. 1 písm. b) zákona.

Nakoľko účastník konania údaje o obratoch účastníkov koncentrácie označil ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov účastníkov koncentrácie sú obsahom spisového materiálu. 

5. Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Monika Wetzlerová
advokátka 
SAXINGER CHALUPSKÝ & PARTNERS v.o.s.
B. Smetany 2  
301 00 Plzeň
Česká republika